**Mónosbél Község Önkormányzat Képviselő –testületének**

**3/2018. (III.12.) önkormányzati rendelete**

**helyi jelentőségű védett természeti területté nyilvánításról**

Mónosbél Község Önkormányzat Képviselő- testülete az Alaptörvény 32. cikk (1) bekezdésének a) pontjában, valamint a természet védelméről szóló 1996. évi LIII. törvény 24. § (1) bekezdésének b) pontjában kapott felhatalmazás alapján a következő rendeletet alkotja:

1.§

(1) Mónosbél Község Önkormányzat Képviselő- testülete védetté nyilvánítja a 3/1 hrsz-ú, 8375 m2 területű, mónosbéli szervita rend egykori gyümölcsöse (almáskert) nevű területet.

(2) A gyümölcsösben történelmi gyümölcsfajták találhatóak, a kert tájképi értéke kiemelt jelentőségű, ezért indokolt a gyümölcsös védetté nyilvánítása.

2.§

A terület kezelési tervét a rendelet 1. melléklete tartalmazza, mely magában foglalja a természetvédelmi célkitűzéseket, a természetvédelmi stratégiákat, valamint a természetvédelmi kezelési módokat, korlátozásokat, tilalmakat.

3.§

A terület természetvédelmi kezelési feladatait ellátó szervezet Mónosbél Község Önkormányzata.

4.§

A rendelet a kihirdetését követő napon lép hatályba.

Mónosbél, 2018. március 12.

Varga Sándorné Dudásné dr. Géczi Erika

polgármester jegyző

1. melléklet

Mónosbél Község Önkormányzat Képviselő- testületének

3/2018. (III.12.) önkormányzati rendeletéhez

A mónosbéli szervita rend egykori gyümölcsöse

helyi jelentőségű védett terület

kezelési terve

1. Természetvédelmi célkitűzések

* A gyümölcsösben még megtalálható történelmi gyümölcsfajták megőrzése, a kert fejlesztése a térségre jellemző régi fajták ültetésével,
* a hagyományos művelés újbóli alkalmazása a kert fönntartása érdekében,
* a kert tájképi értékének megőrzése, fejlesztése,
* a kert gyümölcsészeti és természeti értékeinek bemutatása.

2. Természetvédelmi stratégiák

* Rekonstrukciós terv elkészítése,
* a terv szerinti, a térségre jellemző régi gyümölcsfajták újbóli betelepítése, az öreg fák megfiatalítása, a telepítendő csemeték védelmének biztosítása,
* a gyümölcsös fönntartása hagyományos kezeléssel: a fák metszésével, a gyümölcsös gyepszintjének kaszálással történő hasznosításával, szükség esetén a biogazdálkodásban engedélyezett vegyszerek használatával,
* információs táblák kihelyezése, tanösvény létesítése,

3. Természetvédelmi kezelési módok, korlátozások és tilalmak

3.1. Művelési ághoz nem köthető természetvédelmi kezelési módok, korlátozások és tilalmak

Fajok védelme

* A gyümölcsösben előforduló védett növény- és állatfajok zavartalan szaporodása érdekében április 1. és augusztus 1. között a fásszárú növényzet irtása tilos.

Táj- és kultúrtörténeti értékek

* A gyümölcsösben csak olyan létesítmény építhető, amely a gyümölcsös fönntartását, bemutatását, illetve a gyümölcsből kikerülő termékek hagyományos feldolgozását szolgálja.

Látogatás

* A terület gyalogosan korlátlanul látogatható.

Oktatás és bemutatása

* Tanösvény létesítése a terület értékeinek szélesebb körű bemutatása érdekében kívánatos.

Kutatás, vizsgálatok

* Szükséges a terület további pomológiai, kertészeti vizsgálata és a hagyományos kezelések eredményeinek folyamatos nyomon követése,

Terület- és földhasználat

* Intenzív gazdálkodási módok, azokhoz kötődő vegyszer-, és műtrágyahasználat nem folytathatók a területen,
* a belterületi ingatlanon lévő gyümölcsös lágyszárú aljnövényzetét kaszálással kell kezelni, a kaszálékot össze kell gyűjteni és a területről el kell távolítani.

Természetvédelmi infrastruktúra

* Természetvédelmi infrastruktúraként a bemutatást, a hagyományos kezelést és hagyományos feldolgozást szolgáló kisebb, a hely hangulatához illeszkedő létesítmények helyezhetők el, a helyi építési szabályzatban foglaltak figyelembevételével.